პიშმა
პიშმა (რუს. Пышма) — მდინარე რუსეთში, სვერდლოვსკისა და ტიუმენის ოლქებში; ტურის (ობის აუზი) მარჯვენა შენაკადი. სიგრძე 603 კმ, აუზის ფართობი 19,7 ათასი კმ². სათავეს იღებს ურალის აღმოსავლეთ კალთებზე, მიედინება იმიერურალეთის ვაკეზე და დასავლეთ ციმბირის ვაკის დასავლეთ განაპირა მხარეს. უპირატესად იკვებება თოვლის წყლით (60%). წყალდიდობა ახასიათებს აპრილიდან მაისამდე, ზაფხულში წვიმების დროს წყალმოვარდნა იცის. წყლის საშუალო ხარჯია 34 მ³/წმ, უდიდესი — დაახლოებით 1300 მ³/წმ, უმცირესი — დაახლოებით 2 მ³/წმ. იყინება ნოემბრის პირველ ნახევარში, ყინულძვრა აპრილის მეორე ნახევარშია. გამოიყენება ხე-ტყის დასაცურებლად და სამრეწველო წყალმომარაგებისათვის. პიშმაზე მდებარეობს სამი წყალსაცავი და ქალაქები: სუხოი-ლოგი, კამიშლოვი, ტალიცა.